Mesterkóddal törte fel a hotelszobákat éveken át egy magyar férfi
A újpesti rendőrök befejezték annak az ügynek a vizsgálatát, melyben egy férfi végigjárta Horvátországot. Spanyolországban fogták el, most vádat emelnek ellene.
A rendőrség közlése szerint a 38 éves Sz. Attila 2015. június 3-án az esti órákban bement a horvátországi Porecben található egyik szállodába, ahonnan ékszereket és készpénzt lopott el. A férfi nyolc hotelszoba ajtaját feltörte, majd a szobákban lévő széfeket „mesterkód” számkombinációval kinyitotta. Másnap Sz. Attila egy másik horvát városba, Opatijába utazott, ahol hat szállodaszoba nyitókártyáját szerezte meg, és az előző napi módszerrel szintén ékszereket és készpénzt vitt el a széfekből.

A  bűncselekmény után a helyi hatóságok látóterébe került Sz. Attila, aki a rendőrök elől menekülve hátrahagyta autóját, benne az ellopott értékekkel, valamint személyi igazolványával. A horvát nyomozók az autó átvizsgálását követően azonosították az elkövetőt, majd a büntetőeljárást átadták a magyar hatóságoknak. Sz. Attilát Spanyolországban fogták, mivel horvátországi útját követően spanyol szállodákban is követett el lopásokat.

A férfit még novemberben adták ki Magyarországnak, ahol lopás gyanújával állítják most bíróság elé.

Kiadatási egyezmény keretében Sz. Attilát 2017 novemberében szállították Magyarországra. Az újpesti nyomozók a férfit gyanúsítottként hallgatták ki lopás bűntett elkövetése miatt.
betörés mesterkód bűnügy